text: 61-årig sigtet for at sætte ild til lejlighed 
  14 april 2017 kl. 14.38
  Langfredag er en 61-årig mand blevet sigtet for at sætte ild til sin egen lejlighed i Esbjerg. 
  Fredag middag modtog Syd- og Sønderjyllands Politi en anmeldelse om en brand på Ribegade i Esbjerg. Brandvæsnet var hurtigt fremme, så skaderne på lejligheden blev begrænset. Lejlighedens beboer, en 61-årig mand, er også uskadt men muligvis ikke uskyldig.
  -Det er vores umiddelbare vurdering, at branden er påsat. Det kunne se ud som om, at han har anbragt nogle genstande på gulvet og efterfølgende sat ild til dem, det er vi ved at undersøge nærmere, siger vagtchef ved Syd- og Sønderjyllands Politi, Erik Lindholdt, til TV SYD.
  Den 61-årige beboer er blevet anholdt og vil blive fremstillet i grundlovsforhør i løbet af lørdag, oplyser vagtchefen.
  Brand i lejlighed i Esbjerg. Hurtig respons af brandvæsnet - begrænset skade. 61-årig beboer sigtet for forsætlig brandstiftelse. #politidk
  
  